ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3708/98

υποβολή: Hiltrud Breyer (V) προς την Επιτροπή

(11 Δεκεμβρίου 1998)

Θέμα: Αρχέγονα κύτταρα (βλαστοκύτταρα) του ανθρώπου

Πρόσφατες εκθέσεις αναφέρουν ότι τα ερευνητικά ιδρύματα των ΗΠΑ και της Βρετανίας επιδίδονται στην κλωνοποίηση και τον επανασχεδιασμό "κύριων" βλαστοκυττάρων που λαμβάνονται από ανθρώπινα έμβρυα με σκοπό την παραγωγή συστατικών μερών του ανθρωπίνου σώματος.

1. Θα μπορούσε η Επιτροπή να επιβεβαιώσει ότι δεν χρησιμοποιούνται πόροι της ΕΕ, άμεσα ή έμμεσα, για τέτοιου είδους έρευνα;

2. Θα μπορούσε επίσης να αναφέρει η Επιτροπή σε ποιά κράτη μέλη επιτρέπεται η έρευνα αυτού του είδους και ποιοί νομικοί και δεοντολογικού χαρακτήρα έλεγχοι υπάρχουν;

Απάντηση της κας Cresson εξ ονόματος της Επιτροπής

(4 Φεβρουαρίου 1999)

1. Στο παρόν πρόγραμμα-πλαίσιο, η Κοινότητα δεν χρηματοδοτεί κανένα ερευνητικό έργο που χρησιμοποιεί βλαστοκύτταρα εμβρύων για την παραγωγή μελών του ανθρώπινου οργανισμού.

2. Η έρευνα που περιλαμβάνει τη χρήση βλαστοκυττάρων εμβρύων αποτελεί μέρος του ευρύτερου θέματος της έρευνας επί του ανθρώπινου εμβρύου, η οποία υπόκειται σε διαφορετικές ρυθμίσεις στα κράτη μέλη. Η κατάσταση που επικρατεί στα κράτη μέλη, όσον αφορά την έρευνα επί του ανθρώπινου εμβρύου, όπως αυτή είναι γνωστή στην Επιτροπή από διαθέσιμες πηγές, αποστέλλεται κατέυθείαν στο Αξιότιμο Μέλος και στη Γραμματεία του Κοινοβουλίου.

Στο ιδιαίτερο θέμα της έρευνας επί των ανθρώπινων εμβρύων, η Επιτροπή συμμερίζεται τις επιφυλάξεις του Κοινοβουλίου. Τα προβλήματα αυτά είναι περίπλοκα. Οι γνώσεις και οι τεχνολογίες προοδεύουν γρήγορα, και πρέπει να ληφθούν υπόψη τα συμφέροντα των ζευγών και των ασθενών. Υπάρχουν, όμως, προφανώς, επίσης όρια που δεν πρέπει να ξεπεραστούν.
ΓΡΑΠΤΗ ΕΡΩΤΗΣΗ E-3969/98

υποβολή: Glenys Kinnock (PSE) προς την Επιτροπή

(4 Ιανουαρίου 1999)

Θέμα: Προγράμματα "βελτιωμένης σόμπας"

Ποιά είναι η πολιτική της Επιτροπής ως προς την παροχή καυσίμων για μαγείρεμα και θέρμανση στα στρατόπεδα προσφύγων; Τάσσεται υπέρ του εφοδιασμού με "βελτιωμένες σόμπες" και έχει λάβει υπόψη της πρόσφατες αξιολογήσεις από τις οποίες αμφισβητείται η αποτελεσματικότητα της "βελτιωμένης σόμπας" σε σύγκριση με την παραδοσιακή φωτιά;

Κοινή απάντηση

του κ. Pinheiro εξ ονόματος της Επιτροπής

στις γραπτές ερωτήσεις E-3968/98και E-3969/98

(1 η Μαρτίου 1999)

Η σχέση ανάμεσα στους πρόσφυγες, στην ενέργεια από βιομάζα και στις βελτιωμένες σόμπες είναι σύνθετη. Η Επιτροπή αναζητεί λύσεις για τα ζητήματα αυτά από πολλές κατευθύνσεις και προσεγγίζει με ποικίλους τρόπους τα ζητήματα ενέργειας από βιομάζα: εξετάζει τόσο τη χρήση όσο και την παραγωγή αυτής της ενέργειας.

Μέσα στο πλαίσιο των εργασιών που έχει αναλάβει η ανθρωπιστική υπηρεσία της Ευρωπαϊκής Κοινότητας (ECHO), και ειδικότερα όσον αφορά τους καταυλισμούς προσφύγων, η Επιτροπή παρεμβαίνει ουσιαστικά μέσω της χρηματοδότησης προγραμμάτων που εφαρμόζει η ύπατη αρμοστεία των Ηνωμένων Εθνών για τους πρόσφυγες (UNHCR).

Η καύσιμη ξυλεία και η προστασία του περιβάλλοντος αποτελούν σημαντική πτυχή της χορήγησης συνδρομής στους πρόσφυγες. Στις άγονες περιοχές της Αφρικής και στη Δυτική Τανζανία η μεγάλη συγκέντρωση προσφύγων είναι μια πρόσθετη πίεση στο περιβάλλον. Αναλύσαμε το ζήτημα αυτό σε συνεργασία με την UNHCR, εξετάζοντας κάθε περίπτωση χωριστά, από το στάδιο του προγραμματισμού της βοήθειας μέχρι το στάδιο της αξιολόγησης μελλοντικών τοποθεσιών για τη φιλοξενία νέων προσφύγων.

Η Κοινότητα αντιμετωπίζει τα ζητήματα ενέργειας από βιομάζα εφαρμόζοντας μια πολιτική ευρύτερης οπτικής γωνίας. Υπάρχουν δύο έργα που διευκολύνουν τη διατύπωση και την εφαρμογή μιας πολιτικής: α) τα προγράμματα αειφόρου διαχείρισης δασών στις χώρες Αφρικής, Καραϊβικής και Ειρηνικού (ΑΚΕ) και β) το περιφερειακό πρόγραμμα διατήρησης της ενέργειας από βιομάζα για τη Μεσημβρινή Αφρική. Μία έκδοση για βελτιωμένες και παραδοσιακές σόμπες στην Αφρική, την Ασία και τη Λατινική Αμερική, το Stove Images(1), ολοκληρώθηκε και διαδόθηκε ευρέως για σκοπούς ανταλλαγής πληροφοριών.

(1) ISBN 3-86099-136-1.
ΓΡΑΠΤΗ ΕΡΩΤΗΣΗ E-4014/98

υποβολή: Mihail Papayannakis (GUE/NGL) προς την Επιτροπή

(8 Ιανουαρίου 1999)

Θέμα: Η ύδρευση στα νησιά του Αιγαίου πελάγους

Τα νησιά του Αιγαίου πελάγους συναντούν αυξανώμενα προβλήματα ύδρευσης λόγω της περιορισμένης δυνατότητας άντλησης υπογείων υδάτων και της καταστροφής των παραδοσιακών μεθόδων συλλογής των ομβρίων υδάτων. Από την άλλη μεριά, τόσο οι σύγχρονες ανάγκες όσο και η πίεση του τουρισμού οδηγούν στην αύξηση ζήτησης νερού. Το πρόβλημα αντιμετωπίζεται με πολυδάπανες μεθόδους μεταφοράς νερού από άλλες περιοχές, ενώ και σε αυτή την περίπτωση υπάρχει αβεβαιότητα στην προμήθεια, και αμφίβολη ποιότητα του νερού.

Αξιοποιώντας και τη στροφή προς την ενίσχυση των ανανεώσιμων πηγών ενέργειας, θα μπορούσε η Επιτροπή να συμβάλει στην προώθηση μονίμων λύσεων στο πρόβλημα της ύδρευσης των νησιών μέσω της αφαλάτωσης και της χρησιμοποίησης της ηλιακής, αιολικής ή κινητικής ενέργειας;

Απάντηση της κας Wulf-Mathies εξ ονόματος της Επιτροπής

(24 Φεβρουαρίου 1999)

Η Κοινότητα έχει ήδη συγχρηματοδοτήσει σημαντικές υποδομές στα ελληνικά νησιά του Αιγαίου Πελάγους, με σκοπό την επίλυση του υδροδοτικού προβλήματος, ιδίως με πόσιμο νερό. Οι συγχρηματοδοτήσεις αυτές πραγματοποιήθηκαν στο πλαίσιο των Ολοκληρωμένων Μεσογειακών Προγραμμάτων, των κοινοτικών πλαισίων στήριξης για τις περιόδους 1989-1993 και 1994-1999, ειδικών μέτρων για τα ελληνικά νησιά του Αιγαίου Πελάγους, καθώς και ορισμένων κοινοτικών πρωτοβουλιών.

Οι εν λόγω υποδομές αφορούν κατά βάση κλασικές εγκαταστάσεις, όπως για παράδειγμα φράγματα, ταμιευτήρες συλλογής ομβρίων υδάτων, δίκτυα σωληνώσεων μεταφοράς ποσίμου ύδατος και δίκτυα άρδευσης. Οι κλασικές αυτές μέθοδοι υδροδότησης κρίνονται εν γένει πλέον ενδιαφέρουσες απ'ό,τι η αφαλάτωση, επειδή επιτρέπουν παράλληλα να επιλυθεί, στο πλείστο των περιπτώσεων, το πρόβλημα του ύδατος για άρδευση, προσφέροντας νερό καλής ποιότητας και επαρκούς ποσότητας, σε αποδεκτή τιμή.

Σε περίπτωση που οι ελληνικές αρχές διατυπώσουν προτάσεις που να αφορούν τις μεθόδους που ανέφερε το Αξιότιμο Μέλος του Κοινοβουλίου, η Επιτροπή θα τις εξετάσει στο πλαίσιο των διεξαγόμενων προγραμμάτων, σε συσχετισμό με τις άλλες εναλλακτικές λύσεις, τις υπόλοιπες προτεραιότητες και τα διαθέσιμα στον προϋπολογισμό κονδύλια.

Εξάλλου, το Ταμείο Συνοχής είναι πάντα έτοιμο να συγχρηματοδοτεί, εφόσον το ζητήσουν οι ελληνικές αρχές και στο πλαίσιο των διαθέσιμων στον προϋπολογισμό πιστώσεων, έργα υδροδότησης στα νησιά του Αιγαίου Πελάγους, όπως συνέβη ήδη με την Μυτιλήνη και την Κρήτη.

Είναι σκόπιμο να υπομνησθεί ότι το Ταμείο Συνοχής έχει ήδη χρηματοδοτήσει την εκπόνηση μελέτης σχετικά με συντονισμένες δράσεις στον τομέα του περιβάλλοντος στα νησιά Σαντορίνη και Θηρασία, με σκοπό να δώσει τη δυνατότητα στις ελληνικές αρχές να υποβάλουν στην Επιτροπή αίτηση χρηματοδότησης πιλοτικού ολοκληρωμένου έργου το οποίο περιλαμβάνει μέτρα υδροδότησης, παραγωγής ποσίμου νερού με αφαλάτωση, καθαρισμού λυμάτων και επεξεργασίας αποβλήτων. Το πιλοτικό αυτό έργο, σε περίπτωση επιτυχίας του, μπορεί να αποτελέσει παράδειγμα για την προσφορά μόνιμων και αξιόπιστων λύσεων στα προβλήματα των υπολοίπων νησιών.
ΓΡΑΠΤΗ ΕΡΩΤΗΣΗ E-3060/98

υποβολή: Roberto Mezzaroma (PPE) προς την Επιτροπή

(8 Οκτωβρίου 1998)

Θέμα: Αεροδρόμιο Malpensa του Μιλάνου

H Eυρωπαϊκή Επιτροπή απέρριψε το διάταγμα για την έναρξη λειτουργίας του νέου αεροδρομίου του Μιλάνου ως ασυμβίβαστο με το κοινοτικό δίκαιο, σύμφωνα με τις θεσμικές της υποχρεώσεις.

Για να αποφευχθεί η πιθανότητα να ασκήσει η Ιταλία προσφυγή ενώπιον του Ευρωπαϊκού Δικαστηρίου κατά της συγκεκριμένης κοινοτικής απόφασης, και ενόψει του γεγονότος ότι η Επιτροπή Ανταγωνισμού και η Επιτροπή Μεταφορών έχουν διαφορετικές απόψεις επί του θέματος, ακόμη και αν ο ρόλος τους είναι συμβουλευτικός, μπορεί η Επιτροπή να διευκρινίσει τα κύρια σημεία επί των οποίων θα στηριχθεί μια νέα διαπραγματευτική θέση και πώς προτίθεται να χειρισθεί το κρίσιμο πρόβλημα της μετάβασης ώστε να εξασφαλίσει ότι το αεροδρόμιο του Fiumicino δεν θα γίνει δευτερεύον κέντρο δραστηριοτήτων εξαρτώμενο από το νέο αεροδρομίο της Malpensa;

Απάντηση του κ. Kinnock εξ ονόματος της Επιτροπής

(12 Νοεμβρίου 1998)

Η παρέμβαση της Επιτροπής όσον αφορά τους κανόνες εναέριας κυκλοφορίας που προτάθηκαν για το αερολιμενικό σύστημα του Μιλάνου παρακινήθηκε αποκλειστικά από την ανάγκη να εξασφαλιστεί η τήρηση του κοινοτικού δικαίου και βασίστηκε στις συγκεκριμένες διατάξεις του κανονισμού αριθ. 2408/92 του Συμβουλίου σχετικά με τα δικαιώματα των κρατών μελών όσον αφορά τη ρύθμιση της κατανομής της κυκλοφορίας μεταξύ αερολιμένων που ανήκουν σε ένα αερολιμενικό σύστημα, δηλαδή εξυπηρετούν το ίδιο αστικό συγκρότημα. Εφ'όσον τηρείται το κοινοτικό δίκαιο, τα κράτη μέλη είναι ελεύθερα να καθορίσουν τους στόχους και τις προτεραιότητες της πολιτικής αερολιμένων που ακολουθούν συμπεριλαμβανόμενης της ανάπτυξης και του καθεστώτος ενός συγκεκριμένου αερολιμένα.

Η εφαρμογή του νόμου, όπως το Αξιότιμο Μέλος γνωρίζει, δεν αποτελεί αντικείμενο διαπραγμάτευσης.
ΓΡΑΠΤΗ ΕΡΩΤΗΣΗ E-3082/98

υποβολή: José Pomés Ruiz (PPE) προς την Επιτροπή

(16 Οκτωβρίου 1998)

Θέμα: Εφαρμογή του Κανονισμού (ΕΟΚ) 3696/93 του Συμβουλίου

Έχοντας υπόψη τη σημασία του Κανονισμού (ΕΟΚ) 3696/93 του Συμβουλίου(1), που αποσκοπεί στην εναρμόνιση των κριτηρίων που διέπουν τη στατιστική ταξινόμηση προϊόντων ανά δραστηριότητα (CPA) στην ΕΕ:

Μπορεί η Επιτροπή να πει σε ποιο βαθμό ο Κανονισμός αυτός εφαρμοζεται στα διάφορα κράτη μέλη;

Έχει η Επιτροπή καθορίσει κάποια μορφή παρακολούθησης ή ελέγχου για να διαπιστώσει εάν ο κανονισμός εφαρμόζεται πραγματικά;

Διαθέτει η Επιτροπή στοιχεία για πιθανές παραβιάσεις στα διάφορα κράτη μέλη; Εάν ναι, τι είδους κυρώσεις επιβλήθηκαν;

Απάντηση του κ. de Silguy εξ ονόματος της Επιτροπής

(24 Νοεμβρίου 1998)

Ο κανονισμός (ΕΟΚ) 3696/93 του Συμβουλίου της 29ης Οκτωβρίου 1993 για τη συναρτώμενη με τις δραστηριότητες στατιστική ταξινόμηση των προϊόντων (CPA) στην Κοινότητα, όπως τροποποιήθηκε από τον κανονισμό (ΕΚ) 1232/98(2) της Επιτροπής, προσέφερε ένα πλαίσιο για την εξασφάλιση της συγκρισιμότητας μεταξύ των εθνικών και των κοινοτικών ταξινομήσεων και συνεπώς των εθνικών και των κοινοτικών στατιστικών.

Ο κανονισμός επιτρέπει σε όσα κράτη το επιθυμούν να χρησιμοποιούν μια εθνική ταξινόμηση προερχόμενη από τη CPA. Εννέα κράτη μέλη (Γερμανία, Ισπανία, Γαλλία, Ιταλία, Κάτω Χώρες, Αυστρία, Πορτογαλία, Φινλανδία και Σουηδία) ανέπτυξαν εθνικές ταξινομήσεις προϊόντων που συνδέονται με τη CPA. Έξι κράτη μέλη (Βέλγιο, Δανία, Ελλάδα, Ιρλανδία, Λουξεμβούργο και Ηνωμένο Βασίλειο) διαβεβαιώνουν ότι οι τομεακές εφαρμογές είναι εναρμονισμένες με τη CPA.

Η Επιτροπή παρακολουθεί τις εξελίξεις μέσω της Επιτροπής Στατιστικού Προγράμματος (ΕΣΠ) όπως θεσπίστηκε από το άρθρο 4 του κανονισμού. Ένας συμπληρωματικός έλεγχος προβλέπεται για το 1999 ως μέρος της διαδικασίας για την επόμενη ενημέρωση της CPA το 2002.

(1) ΕΕ L 342 της 31.12.1993, σελ. 1.

(2) ΕΕ L 177 της 22.6.1998.
ΓΡΑΠΤΗ ΕΡΩΤΗΣΗ E-3920/98

υποβολή: Armelle Guinebertière (UPE) προς την Επιτροπή

(4 Ιανουαρίου 1999)

Θέμα: Επέκταση στις φυτικές παραγωγές των σχετικών με την βιολογική γεωργία κανονιστικών ρυθμίσεων της Ευρωπαïκής Ένωσης, οι οποίες αφορούν τις φυτικές παραγωγές, χωρίς γνωμοδότηση του Ευρωπαïκού Κοινοβουλίου επί του νέου σχεδίου

Το Ευρωπαϊκό Κοινοβούλιο γνωμοδότησε, τον Μάϊο του 1997, επί ενός σχεδίου ευρωπαϊκού κανονισμού περί βιολογικών ζωϊκών παραγωγών, που είχε προτείνει Επιτροπή. Στις 14 του προσεχούς Δεκεμβρίου πρόκειται να υποβληθεί στο Συμβούλιο νέο σχέδιο. Ωστόσο, το θέμα δεν έχει ακόμα εγγραφεί στην ημερήσια διάταξη του Ευρωπαίκού Κοινοβουλίου ενώ έχει έντονα αμφισβητηθεί, σε ευρωπαίκό επίπεδο, από τις ενδιαφερόμενες επαγγελματικές οργανώσεις.

Υπό τις συνθήκες αυτές, δύναται η Επιτροπή να προλάβει μία υπέρ το δέον εσπευσμένη απόφαση του Συμβουλίου, που ενδεχομένως ληφθεί χωρίς να έχει προηγουμένως κληθεί το Ευρωπαϊκό Κοινοβούλιο να γνωμοδοτήσει επί του νέου σχεδίου;

Απάντηση του κ. Fischler εξ ονόματος της Επιτροπής

(20 Ιανουαρίου 1999)

Σε συνέχεια της γνώμης που διατύπωσε το Κοινοβούλιο στις 14 Μαΐου 1997 για την πρόταση της Επιτροπής(1) που συμπληρώνει, όσον αφορά τη ζωική παραγωγή, τον κανονισμό (ΕΟΚ) 2092/91 του Συμβουλίου(2), της 24ης Ιουνίου 1991, για τον τρόπο βιολογικής παραγωγής των γεωργικών προϊόντων και τον τρόπο παρουσίασής του στα γεωργικά προϊόντα και τα τρόφιμα(3), η Επιτροπή προετοίμασε μια νέα πρόταση, στην οποία συμπεριλαμβάνει τις τροποποιήσεις που είχε αποδεχθεί κατά τη συζήτηση στο Κοινοβούλιο.

Η πρόταση αυτή υποβλήθηκε στο Συμβούλιο, το οποίο συνεχίζει την εξέταση σύμφωνα με τη διαδικασία του άρθρου 43 της συνθήκης ΕΚ, που αποτελεί τη νομική βάση της εν λόγω πρότασης.

(1) ΕΕ C 293 της 5.10.1996.

(2) ΕΕ L 198 της 22.7.1991.

(3) COM(97)747 τελικό.
ΓΡΑΠΤΗ ΕΡΩΤΗΣΗ E-3872/98

υποβολή: John McCartin (PPE) προς την Επιτροπή

(4 Ιανουαρίου 1999)

Θέμα: Απαγόρευση της χρήσης αντιβιοτικών στις ζωοτροφές.

Μπορεί η Επιτροπή να εξηγήσει την διαδικασία που χρησιμοποιεί ώστε να απαγορεύσει τη χρήση τεσσάρων αντιβιοτικών ουσιών που χρησιμοποιούνται ως αυξητικές ουσίες και μπορεί να δηλώσει εάν η πρότασή της έχει επιστημονικό ή πολιτικό έρεισμα;

Απάντηση του κ. Fischler εξ ονόματος της Επιτροπής

(17 Μαρτίου 1999)

Η χρήση πρόσθετων υλών στη διατροφή των ζώων ρυθμίζεται από την οδηγία 70/524/ΕΟΚ του Συμβουλίου, της 23ης Νοεμβρίου 1970, σχετικά με τις πρόσθετες ύλες στη διατροφή των ζώων(1).

Η απαγόρευση των τεσσάρων προσθέτων υλών στην οποία αναφέρεται το Αξιότιμο μέλος του Κοινοβουλίου είχε προταθεί από την Επιτροπή μετά από την εκτίμηση αυτής ότι σύμφωνα με τις διατάξεις που προβλέπονται στο άρθρο 3Α της εν λόγω οδηγίας, οι εν λόγω πρόσθετες ύλες έπρεπε "για σοβαρούς λόγους που αφορούν την υγεία των ανθρώπων ή των ζώων, να χρησιμοποιούνται αποκλειστικά για ιατρικούς ή κτηνιατρικούς λόγους".

πως το αποδεικνύουν τα αιτιολογικά του κανονισμού που εγκρίθηκε από το Συμβούλιο στις 17 Δεκεμβρίου 1998(2), η ανάκληση άδειας που χορηγήθηκε στην βακιτρακίνη-άλας με ψευδάργυρο, στη σπειραμυκίνη, στη βιργινιαμυκίνη και στη φωσφορική τυλοζίνη, πρέπει να εκτιμηθεί ως προληπτικό μέτρο που υπαγορεύεται από την μέριμνα διαφύλαξης της αποτελεσματικότητας των φαρμάκων για τους ανθρώπους και κατ αυτόν τον τρόπο να προστατευθεί η ανθρώπινη υγεία.

Η ληφθείσα απόφαση είναι σύμφωνη με τις συστάσεις της διάσκεψης της Παγκόσμιας Οργάνωση Υγείας, τον Οκτώβριο 1997, της Οικονομικής και Κοινωνικής Επιτροπής, της Διεθνούς Υπηρεσίας Επιζωωτιών και της διάσκεψης για την μικροβιακή απειλή στην Κοπενχάγη τον Σεπτέμβριο 1998.

(1) ΕΕ L 270 της 14.12.1970.

(2) έγγρ. COM(98)763 τελικό .
ΓΡΑΠΤΗ ΕΡΩΤΗΣΗ E-2882/98

υποβολή: Niels Kofoed (ELDR) και Jan Mulder (ELDR) προς την Επιτροπή

(28 Σεπτεμβρίου 1998)

Θέμα: Μείωση των επιστροφών κατά την εξαγωγή αμύλου γεωμήλων

Η Επιτροπή Διαχείρισης Σιτηρών αποφάσισε στις 13 Αυγούστου να προβεί σε κατ' αποκοπήν μείωση των επιστροφών κατά την εξαγωγή αμύλου γεωμήλων κατά 10 Ecu (βάση αραβόσιτου), γεγονός που επέφερε αμέσως στον εν λόγω τομέα ανισορροπία και "μη ανταγωνιστικότητα" σε σχέση με άλλα είδη αμύλου.

Στην έκθεση που εκπόνησε το Ευρωπαϊκό Κοινοβούλιο στις 28 Απριλίου 1998 σχετικά με την παράταση του καθεστώτος ποσοστώσεων για το άμυλο γεωμήλων, η βασική αρχή της ισορροπίας μεταξύ των διαφόρων ειδών αμύλου αναγνωρίστηκε και στηρίχτηκε - και στη συνέχεια επικυρώθηκε στον Κανονισμό 1284/98(1) του Συμβουλίου, στις 16 Ιουνίου 1998.

Υπό το φως της ιδιαίτερα ευαίσθητης αυτής ισορροπίας και εν όψει των επερχόμενων αλλαγών στην Κοινή Γεωργική Πολιτική (Ατζέντα 2000) μπορεί να αναφέρει η Επιτροπή:

1. γιατί αυτή η αρχή της ισορροπίας, που αποτελούσε πάντα και εξακολουθεί να αποτελεί ακρογωνιαίο λίθο της πολιτικής της ΕΕ στον τομέα του αμύλου, δεν ελήφθη υπόψη κατά τον υπολογισμό των επιστροφών κατά την εξαγωγή για το άμυλο γεωμήλων στις 12 Αυγούστου 1998;

2. εάν είναι διατεθειμένη να ακολουθήσει στο μέλλον τις δηλώσεις του Ευρωπαϊκού Κοινοβουλίου και του Συμβουλίου σε ό,τι αφορά την αδικία που προκαλείται από την έλλειψη ισορροπίας στον τομέα του αμύλου;

Απάντηση του κ. Fischler εξ ονόματος της Επιτροπής

(28 Οκτωβρίου 1998)

1. Η απόφαση της 13ης Αυγούστου 1998 να μειωθεί η επιστροφή κατά την εξαγωγή για το άμυλο γεωμήλων κατάποκοπήν κατά 10 ECU ανά τόνο (βάση αραβόσιτου), χωρίς να τροποποιηθούν τα ποσά για τα άλλα είδη αμύλου και ιδίως για το άμυλο αραβοσίτου, είχε ως κίνητρο την ελάχιστα διαφανή κατάσταση της αγοράς του αραβοσίτου κατά τη διάρκεια της δύσκολης περιόδου μεταξύ δύο περιόδων εμπορίας και τη διαθεσιμότητα της νέας εσοδείας γεωμήλων από τα μέσα Αυγούστου.

Από τις 11 Σεπτεμβρίου 1998 αποκαταστάθηκε η συνήθης κατάσταση ισοδυναμίας μεταξύ των επιστροφών για τα διάφορα είδη αμύλου.

2. Η Επιτροπή υπενθυμίζει το περιεχόμενο της έκθεσής της προς το Συμβούλιο σχετικά με το καθεστώς ποσοστώσεων για την παραγωγή αμύλου γεωμήλων της 11ης Νοεμβρίου 1997(2) και ιδίως την ακόλουθη παρατήρηση στο πλαίσιο του Προγράμματος Δράσης 2000:

"'Δεδομένου ότι το καθεστώς των τιμών και των αντισταθμίσεων των αμύλων το διέπει ανέκαθεν ο βασικός κανονισμός των σιτηρών (σύνδεση με τον αραβόσιτο), η προσαρμογή του καθεστώτος αυτού θα ακολουθήσει τα μέτρα που λαμβάνονται για τον αραβόσιτο στο πλαίσιο των αποφάσεων για το Πρόγραμμα Δράσης 2000'."

(1) ΕΕ L 178 της 23.6.1998 σελ. 3.

(2) COM(97)576 τελικό.
ΓΡΑΠΤΗ ΕΡΩΤΗΣΗ E-3375/98

υποβολή: Quinídio Correia (PSE) προς την Επιτροπή

(17 Νοεμβρίου 1998)

Θέμα: Επιδόματα για την αναδάσωση και τη συντήρηση των αναδασωμένων περιοχών

Έχοντας υπόψη ότι, σύμφωνα με πληροφορίες που εμπεριέχονται στην αιτιολογική έκθεση της εκθέσεως A4-0346/98, της 30ής Σεπτεμβρίου 1998, γίνεται μνεία του γεγονότος ότι η Αυτόνομη Περιφέρεια της Madeira εισέπραξε την υψηλότερη μεταξύ των χωρών της ΕΕ επιδότηση αναδάσωσης και συντήρησης των αναδασωμένων περιοχών ήτοι 6.000 Ecu ανά εκτάριο ετησίως.

Είναι σε θέση η Επιτροπή:

1. Να επιβεβαιώσει το αληθές των πληροφοριών αυτών οι οποίες, σύμφωνα με την έκθεση, πηγάζουν από εξωτερικές πηγές της βιομηχανίας;

2. Πόσα εκτάρια επιδοτήθηκαν κατ' εφαρμογή του κανονισμού (ΕΟΚ) 2080/92(1) που θεσπίζει ένα κοινοτικό καθεστώς ενισχύσεων των μέτρων για τα δάση στον τομέα της γεωργίας και κατά πόσο είναι σε θέση να απαριθμήσει λεπτομερώς τους δικαιούχους;

3. Ποίες άλλες περιοχές επιδοτήθηκαν πέρα από την παραπάνω περιοχή;

4. Ποίον ρόλο διαδραμάτισαν οι περιφερειακές αρχές ως προς τον έλεγχο της εφαρμογής του κανονισμού αυτού;

Απάντηση του κ. Fischler εξ ονόματος της Επιτροπής

(12 Ιανουαρίου 1999)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.

(1) ΕΕ L 215 της 30.7.1992, σελ. 96.
ΓΡΑΠΤΗ ΕΡΩΤΗΣΗ E-3802/98

υποβολή: Sérgio Ribeiro (GUE/NGL) προς την Επιτροπή

(22 Δεκεμβρίου 1998)

Θέμα: Κλείσιμο του εργοστασίου Nestlé στο Matosinhos - Πορτογαλία

Το εργοστάσιο Longa Vida, της Nestlé εγκατεστημένο στο Matosinhos - Πορτογαλία, πρόκειται να κλείσει και η μονάδα παραγωγής θα μεταφερθεί στην Ισπανία ή τη Γαλλία, σύμφωνα με τα λεγόμενα του διευθυντή δημοσίων σχέσεων της επιχείρησης.

Η απόφαση αυτή θα έχει ως συνέπεια την επιπλέον απώλεια εκατό, περίπου, θέσεων εργασίας, μετά από άλλες παρόμοιες αποφάσεις της ίδιας πολυεθνικής επιχείρησης, που έχει ήδη κλείσει τα εργοστάσια Raja και Findus και έχει απολύσει περίπου 70 εργαζόμενους από το εργοστάσιο Longa Vida.

Η απόφαση αυτή έχει ακόμη μεγαλύτερη σημασία για το λόγο ότι η Longa Vida. είναι μια σύγχρονη βιομηχανική μονάδα που υποστηρίχθηκε οικονομικά από την πορτογαλική κυβέρνηση και από την Ευρωπαϊκή Ένωση για την υλοποίηση επενδύσεων οι οποίες, την τελευταία πενταετία, ανήλθαν σε περισσότερα από 3 δισ. Εσκούδος.

Δεδομένου ότι πρόκειται και πάλι για μία περίπτωση μετεγκατάστασης επιχείρησης, αυτή τη φορά εντός του κοινοτικού χώρου, και, όπως φαίνεται, έχουν διατεθεί σημαντικά κοινοτικά κονδύλια, ερωτάται η Επιτροπή εάν γνωρίζει την κατάσταση, εάν υπάρχουν συμβάσεις-προγράμματα στα οποία συμμετέχει ή των οποίων έχει γνώση και εάν η εταιρεία Nestlé, κατά τη μετεγκατάστασή της, υπολογίζει σε νέα οικονομική στήριξη;

Απάντηση ττης κας Wulf-Mathies εξ ονόματος της Επιτροπής

(22 Ιανουαρίου 1999)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-3679/98

υποβολή: Mihail Papayannakis (GUE/NGL) προς την Επιτροπή

(7 Δεκεμβρίου 1998)

Θέμα: Τα προïόντα της κλωστικής κάνναβης στην Ευρώπη

Η ελληνική αστυνομία εξαπέλυσε πρόσφατα μια σειρά διώξεων εναντίον πολλών καταστημάτων που πωλούν είδη ρουχισμού και άλλα προϊόντα που κατασκευάζονται με πρώτη ύλη την κλωστική κάνναβη (κάναββη, σατίβα), προϊόντα συνήθως εισαγόμενα από άλλες χώρες της Ε.Ε. όπου κυκλοφορούν νόμιμα και βέβαια χωρίς διώξεις.

Ερωτάται η Επιτροπή:

1. Υπάρχουν στοιχεία στην Ε.Ε. που να επιτρέπουν την υποψία ότι τα προϊόντα αυτά μπορούν με τον οποιοδήποτε τρόπο να οδηγήσουν στην αύξηση της κατανάλωσης ή εξάρτηση από ναρκωτικά;

2. Εάν ναι, πώς σκοπεύει να δράσει ώστε να απαγορευθεί η εμπορία τους στη Γερμανία, Δανία, Μ. Βρεττανία και άλλες χώρες της Ε.Ε.;

3. Εάν όχι, πώς σκοπεύει να παρέμβει ώστε να μην παρακωλύεται η εμπορία τους στην Ελλάδα; Θα μπορούσε να ενισχυθεί η παραγωγή κλωστικής κάνναβης και στην Ελλάδα;
ΓΡΑΠΤΗ ΕΡΩΤΗΣΗ E-3820/98

υποβολή: Concepció Ferrer (PPE) προς την Επιτροπή

(22 Δεκεμβρίου 1998)

Θέμα: Προγράμματα και σχέδια στον τομέα της περιφερειακής πολιτικής στην Καταλωνία

Έχοντας υπόψη την πολιτική διαφάνειας που ακολουθεί η Επιτροπή σε θέματα δαπανών της,

θα ήθελε να μου αναφέρει,για την περίοδο 1994-1999,ποια από τα προγράμματα που υλοποιήθηκαν στην Καταλωνία ευεργετήθηκαν από τις ενισχύσεις που διατίθενται στο πλαίσιο της περιφερειακής πολιτικής;

Θα μπορούσε,επίσης,η Επιτροπή να διευκρινίσειτα ποσά που διατέθηκαν τελικά για κάθε ένα από τα εν λόγω σχέδια;

Απάντηση της κας Wulf-Mathies εξ ονόματος της Επιτροπής

(18 Ιανουαρίου 1999)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-2911/98

υποβολή: Stephen Hughes (PSE) προς την Επιτροπή

(2 Οκτωβρίου 1998)

Θέμα: Απόσυρση από το πρόγραμμα διάθεσης των πλεονασματικών αποθεμάτων της ΕΕ

Θα μπορούσε η Επιτροπή να αναφέρει το συνολικό ποσό με το οποίο η Βρετανική Κυβέρνηση συνέβαλε στον προϋπολογισμό της Ευρωπαϊκής Ένωσης; Ποιο ποσοστό του ποσού αυτού διατίθεται για το πρόγραμμα διάθεσης των πλεονασματικών αποθεμάτων;

Θα μπορούσε επίσης η Επιτροπή να αναφέρει εάν η Βρετανική Κυβέρνηση υποχρεούται ακόμη να πληρώνει εισφορές για το συγκεκριμένο πρόγραμμα αν και η Μεγάλη Βρετανία δεν συμμετέχει πλέον σ' αυτό;

Απάντηση του κ. Fischler εξ ονόματος της Επιτροπής

(11 Νοεμβρίου 1998)

Σύμφωνα με το προκαταρκτικό σχέδιο προϋπολογισμού για το 1999 το βρετανικό μερίδιο στο σύνολο των πόρων του κοινοτικού προϋπολογισμού ανέρχεται σε 13,9 %, ή 11 606 εκατ. ευρώ. Οι συνολικές προβλέψεις για το καθεστώς διανομής πλεονασμάτων τροφίμων σε απόρους ανέρχονται σε 200 εκατ. ευρώ. Σύμφωνα με τις συνήθεις δημοσιονομικές αρχές, οι συνδρομές ιδίων πόρων των κρατών μελών δεν κατανέμονται σε συγκεκριμένες γραμμές δαπανών.

Εάν το Ηνωμένο Βασίλειο συμμετάσχει στο καθεστώς, θα έχει έσοδα στα πλαίσια του καθεστώτος αυτού. Το ύψος των εσόδων αυτών για το 1999, βάσει τύπου ο οποίος λαμβάνει υπόψη τους δείκτες της πτώχειας, τη χρήση των πόρων κατά τη διάρκεια των προηγούμενων ετών και το αίτημα που υποβλήθηκε από το κράτος μέλος, είναι της τάξης των 11 εκατ. ευρώ.